|  |  |
| --- | --- |
|  |  |

**Вх. №…………………./……………2019 г.**

**ДО**

**ДОЦ. Д-Р ИВАН Н. ИВАНОВ**

**ПРЕДСЕДАТЕЛ НА КОМИСИЯТА**

**ЗА ЕНЕРГИЙНО И ВОДНО РЕГУЛИРАНЕ**

**ДОКЛАД**

**от**

**дирекция „Природен газ” и**

**дирекция „Правна”**

**Относно:** *Заявление за одобряване на Платформа за търговия с природен газ*

**УВАЖАЕМИ ГОСПОДИН ИВАНОВ,**

В Комисията за енергийно и водно регулиране (КЕВР, Комисията) е получено заявление с вх. № Е-15-45-32 от 15.10.2019 г. от „Булгартрансгаз“ ЕАД за одобряване на Платформа за търговия с природен газ. В тази връзка със Заповед № З-Е-218 от 21.10.2019 г. е сформирана работна група, която да извърши проучване и анализ на заявлението на „Булгартрансгаз“ ЕАД за одобряване на платформа за търговия с природен газ за съответствие с Регламент (ЕС) № 312/2014 от 26 март 2014 година за установяване на Мрежов кодекс за балансиране на газопреносните мрежи (Регламент (ЕС) № 312/2014).

**Предвид горното и след обсъждане и анализ на относимите факти и обстоятелства се установи следното:**

Според § 29, ал. 1 от Преходните и заключителни разпоредби на Закона за изменение и допълнение на Закона за енергетиката (ЗИД на ЗЕ, обн. ДВ, бр. 79 от 08.10.2019 г.) операторът на газопреносна мрежа внася в КЕВР заявление за одобряване на платформа за търговия.

По смисъла на чл. 3, пар. 1, т. 4 от Регламент (ЕС) № 312/2014 „платформа за търговия" е електронна платформа, поддържана и управлявана от оператор на платформа за търговия, чрез която търговските участници могат да обявяват и приемат, в т.ч. да изменят и оттеглят, оферти за покупка и продажба на газ за посрещане на краткосрочните колебания на търсенето и предлагането на газ, съгласно условията, важащи за платформата за търговия, и на която операторът на преносната система търгува с цел извършване на действия за балансиране.

Съгласно чл. 10, пар. 1 от Регламент (ЕС) № 312/2014 за възлагането на поръчки за краткосрочни стандартизирани продукти операторът на преносната система търгува на платформа за търговия, която отговаря на критериите: осигурява достатъчна поддръжка през целия газоден, както за ползвателите на мрежата, които търгуват, така и за операторите на преносни системи, които извършват целесъобразни действия за балансиране, търгувайки със съответните краткосрочни стандартизирани продукти; осигурява прозрачен и недискриминационен достъп; предоставя услуги при условия на равнопоставеност; осигурява анонимност на търговията най-малко до сключването на сделка; предоставя на всички търговски участници подробен обзор на текущите оферти за покупка и продажба; осигурява надлежното уведомяване на оператора на преносната система за всички сделки.

Според изискванията на чл. 10, пар. 2, изр. 1 от Регламент (ЕС) № 312/2014 операторът на преносната система се стреми да осигури изпълнението на горните критерии най-малко на една платформа за търговия.

В допълнение към горното, в чл. 22, пар. 3 от Регламент (ЕС) № 312/2014 е установено изискване, че във връзка с изчисляването на таксата при дневен дисбаланс, за определянето на пределната продажна цена, пределната покупна цена и среднопретеглената цена съответните сделки се извършват на платформи за търговия, които са предварително определени от оператора на преносната система и одобрени от националния регулаторен орган.

На платформата за търговия се търгуват краткосрочните стандартизирани продукти – нематериален, локален, времеви и времеви локален, за доставка в рамките на деня или за ден напред съгласно приложимите правила на платформата за търговия – чл. 7 от Регламент (ЕС) № 312/2014.

Съгласно чл. 4, ал. 2 от Правилата за търговия с природен газ сделки с природен газ могат да се сключват и на платформа за търговия, определена от оператор на газопреносна мрежа и одобрена от КЕВР, като платформата за търговия се разработва, поддържа и управлява от оператор на платформа за търговия съгласно Правилата на платформа за търговия с природен газ.

С оглед посочените по-горе правила на Регламент (ЕС) № 312/2014 операторът на газопреносна мрежа - „Булгартрансгаз“ ЕАД, е определил платформата за търговия на „Газов Хъб Балкан“ ЕАД за съответстваща на изискванията и критериите на регламента, с решение на Управителния съвет по Протокол УС № 391 от 14.10.2019 г., т. 6. Платформата за търговия е определена от оператора въз основа на предложение от „Газов Хъб Балкан“ ЕАД (вх. № БТГ-24-00-2552 от 26.09.2019 г. на „Булгартрансгаз“ ЕАД), съдържащо техническата спецификация, въз основа на която е разработена платформата с оглед отразяване изискванията на Регламент (ЕС) № 312/2014, както и за обезпечаване изпълнението на Правилата за балансиране на пазара на природен газ и Методиката за определяне на дневна такса за дисбаланс и такса за неутралност.

„Газов Хъб Балкан“ ЕАД е еднолично акционерно дружество, с ЕИК 205478458, със седалище и адрес на управление: гр. София, район р-н Люлин, ж.к. Люлин 2, бул. „Панчо Владигеров“ № 66. Дружеството има следния предмет на дейност: изграждане и опериране на електронна платформа, на която са създадени условия за сключване на двустранни сделки и борсов пазар с физически и нефизически продукти - природен газ, енергийни продукти, енергийни носители, енергийни, зелени и бели сертификати, въглеродни емисии и други, свързани с енергопотреблението продукти, както и всякаква незабранена от закона дейност, при спазване на всички приложими разрешителни и лицензионни режими.

Размерът на капитала на дружеството е 500 000 (петстотин хиляди) лева и е изцяло внесен. Едноличен собственик на капитала е „Булгартрансгаз“ ЕАД Дружеството се управлява и представлява от Кирил Димчов Равначки.

За „Газов Хъб Балкан“ ЕАД е разработена от Централноевропейския газов хъб AG техническата спецификация на многостранна платформа за търговия, която спецификация съдържа информация за техническото й организиране и график за внедряване на съответните пакети на платформата, а именно:

Предвидено е поетапно внедряване на платформата за търговия, на която ще се извършва търговия с краткосрочни стандартизирани продукти между пазарните участници, както и балансиране от страна на „Булгартрансгаз“ ЕАД. Първото внедряване включва всички необходими функционалности, които ще позволят търговия между пазарните участници и издаване на оферти за балансиране от „Булгартрансгаз“ ЕАД за нуждите на балансирането.

Многостранната платформа е онлайн базирана и съдържа следните основни раздели с индивидуални функционалности: платформа за търговия, управление на риска, пазарни данни, преглед на сделката, както и администриране от „Газов Хъб Балкан“ ЕАД.

На платформата за търговия ще се осъществява двустранна търговия между пазарните участници, включително „Булгартрансгаз“ ЕАД, само на краткосрочни стандартизирани продукти - в рамките на следващия час; в рамките на деня; продукт за ден напред/уикенд/отделен ден/празнични дни и времеви продукти. Тези продукти ще са налични за следните зони на доставка и локални точки: виртуални търговски точки (балансови зони) и локални точки - Негру вода 1/Кардам; Негру вода 2,3/Кардам; Кулата/Сидирокастро; Русе/Гюргево; ГИС Чирен; ГИС Галата; ГИС Долни Дъбник (налични единствено за целите на балансирането на „Булгартрансгаз“ ЕАД). Търгуването е анонимно и непрекъснато, без почивни дни и часове.

Всички търгуеми продукти на платформата за търговия са с: режим на непрекъсната търговия; минимален размер на сделката ­­­­– 1 MWh/h; точки на доставка - виртуалната търговска точка (ВТТ) национална газопреносна мрежа, ВТТ газопреносна мрежа за транзитен пренос и всяка локална точка (по инициатива на „Булгартрансгаз“ ЕАД).

Продуктът „в рамките на следващия час“ позволява доставка на природен газ в рамките на един и същ час. Времето на изпълнение на този продукт е три часа от следващия час след сделката, а времето на доставка – един час.

Продуктът „в рамките на деня“ е със срок на доставка до края на текущия газов ден.

Продуктът „за ден напред/уикенд/отделен ден/празнични дни“ е с различен срок на доставка, като за ден напред е 24 часа от края на следващия работен ден, а за уикенд/отделен ден/празнични дни – според търговския календар, обикновено в петъчни дни.

„Времевите продукти“ са спот продукти, които позволяват индивидуално определяне на срока на доставка в рамките на газовия ден и се използват само от оператора на преносна система за целите на балансирането. Срокът на доставка на тези продукти е в рамките на текущия газов ден.

Платформата за търговия поддържа следните видове оферти: ограничени – твърди, задържани и „айсберг“; според срока им – валидни: до анулиране, валидна за деня, до определена дата. Начините за офериране са иницииране и потвърждаване. Инициирането означава откриване на първоначална оферта в регистъра на офертите чрез задаване на специфични параметри. Потвърждаването означава търгуване с определена оферта, която е видима на екрана.

Многостранната платформа позволява изтриване, деактивиране и анулиране на оферти от страна на участниците, като „Газов Хъб Балкан“ ЕАД проверява дали последното се е осъществило според правилата за анулиране. След потвърждение на всяка сделка и изтичане на срока за анулиране, платформата изплаща до „Булгартрансгаз“ ЕАД автоматични уведомления за сделката с информация за контрагентите, които отговарят на изискванията на Регламент (ЕС) № 312/2014.

Финансовият сетълмент не е част от платформата и трябва да се извършва между контрагентите, тъй като платформата не носи отговорност за финансовия паричен поток между пазарните участници. Платформата поддържа управление на кредитния риск за участниците. Предлага различни видове докладване – информация за сделката; информация за цени; докладване по [Регламент № 1227/2011](apis://Base=APEV&CELEX=32011R1227&Type=201) на Европейския парламент и на Съвета от 25 октомври 2011 г. относно интегритета и прозрачността на пазара за търговия на едро с енергия (Регламент № 1227/2011). В рамките на докладването по този регламент платформата изпраща автоматични отчети до Агенцията за сътрудничество на регулаторите за енергия, които включват всички данни за оферти и търговски операции. В този смисъл „Газов Хъб Балкан“ ЕАД ще действа като „регистриран механизъм за докладване по Регламент № 1227/2011.

Платформата има функционалности за наблюдение състоянието на сделките, както и за аварийно спиране, в случай на планирани и непланирани ремонти на газопреносната система.

Пределните цени при дневен дисбаланс за съответния газов ден се изчисляват като комбинация от всички нематериални продукти на двете виртуални точки за търговия, като винаги се изчисляват две пределни цени – при положителен и при отрицателен дисбаланс. Дневната спот-цена на сетълмента се изчислява, като комбинация от двете виртуални точки за търговия. Цената на сетълмента се изчислява върху съответните сделки, изпълнявани за продуктите ден напред и уикенд по време на търговския прозорец на двете ВТТ. За изчисляване на дневните цени на сетълмент ще се прилага подход на изчисление при сключване на три или повече сделки. Ако по време на търговския прозорец са сключени три или повече сделки за съответния продукт, „среднопретеглената цена“ на тези транзакции ще се определя като цената на сетълмента. Ако по време на търговския прозорец са сключени по-малко от три сделки, цената на сетълмента е равна на пределната цена (на база ден напред).

Въвеждането на платформата се предвижда да бъде поетапно, чрез разработване и пускане в действие на следните пакети от услуги: търговски пакет (първоначален пакет); втори пакет (включващ всичко, освен управление на риска и докладване по Регламент № 1227/2011); пакет за управление на риска; пакет докладване по Регламент № 1227/2011.

**Предвид всички посочени по-горе функционалности на платформата за търговия, същата отговаря на изискването на чл. 5 от Регламент (ЕС) № 312/2014 относно съдържанието на уведомлението за сделка, чл. 7 от Регламент (ЕС) № 312/2014 относно режима на непрекъснато търгуване на краткосрочни стандартизирани продукти, както и видовете такива продукти и чл. 10 от Регламент (ЕС) № 312/2014 относно критериите, на които следва да отговаря платформата за търговия, за предоставяне на търговските участници на достатъчно сведения за потвърждаване на сделката след нейното сключване, както и да подава уведомления за сделка до оператора на газопреносната система и да му предоставя сведения за изменението на пределната покупна цена и пределната продажна цена след всяка сделка.**

Представени са Правила за работа на платформата за търговия на природен газ на „Газов Хъб Балкан“ ЕАД (Правилата). Правилата уреждат критериите за членство за търговия на платформата и реда за приемане на членове. Правилата регламентират изисквания за технически достъп, условията и реда за търгуване на платформата за търговия и пазарната зона, както и отношенията между членовете и между членовете и „Газов Хъб Балкан“ ЕАД, правилата за поведение на участниците. Правилата уреждат начина на, по който член може да придобие качеството маркетмейкър и/или доставчик на ликвидност. Част от Правилата са и споразумение за членство на пазара на Газов Хъб Балкан, заявление за членство (регистрационна форма) и ценова листа с годишни такси и такси за транзакции.

Съгласно чл. 14, ал. 1, пр. 2 и ал. 2 от Закона за енергетиката КЕВР провежда процедура за обществено обсъждане със заинтересованите лица - държавни органи, браншови организации, енергийни предприятия, клиенти, пряко свързани с разглеждания въпрос и организации на потребители, по въпроси от обществена значимост за развитие на енергийния сектор. В тази връзка и предвид значимостта на платформата за търговия за функционирането на пазара на природен газ е необходимо КЕВР да проведе процедура за обществено обсъждане във връзка с производството по одобряване на платформа за търговия и определяне на нейния оператор.

**С оглед гореизложеното и на основание чл. 14, § 29, ал. 2 от Преходните и заключителни разпоредби на** **Закона за енергетиката, обн., ДВ, бр. 79 от 2019 г., чл. 22, пар. 3 във връзка с чл. 10 от Регламент (ЕС) № 312/2014 за установяване на мрежови кодекс за балансиране на газопреносните мрежи, чл. 43, ал. 1, чл. 50, ал. 2 и чл. 51 от Правилника за дейността на Комисията за енергийно и водно регулиране и на нейната администрация, предлагаме Комисията да обсъди и вземе следните**

**РЕШЕНИЯ:**

**1. Да приеме настоящия доклад;**

**2. Да насрочи обществено обсъждане на предложението на „Булгартрансгаз“ ЕАД за одобряване на платформа за търговия и определяне на нейния оператор, като датата и часът на общественото обсъждане бъдат публикувани на интернет страницата на Комисията за енергийно и водно регулиране;**

**3. Да публикува на интернет страницата на Комисията за енергийно и водно регулиране техническа спецификация на платформата за търговия и проекта на правила за работа на платформата.**